De Kock onttrek hom aan Windies-stryd | Maroela Media
Quinton de Kock. (Foto: Randy Brooks/AFP)
Quinton de Kock het homself aan die Proteas se tweede groepwedstryd teen die Wes-Indiese Eilande onttrek.
Dit volg kort op die hakke van die nuus dat Krieket Suid-Afrika (KSA) eis dat elke speler die knie vóór die oorblywende Wêreldbeker-wedstryde moet buig. Die 28-jarige paaltjiewagter het voorheen staande gebly.
Temba Bavuma, Protea-kaptein, het gesê dat De Kock weens "persoonlike redes" onbeskikbaar is. Sy paaltjiewagterpligte is deur Heinrich Klaasen oorgeneem, terwyl Reeza Hendricks in sy plek sal kolf.
Volgens 'n amptelike KSA-verklaring is daar besluit dat die span 'n verenigde standpunt teen rassisme moet inneem, veral gegewe Suid-Afrika se geskiedenis.
De Kock het tot dusver staande gebly terwyl die res van sy spanmaats kniel of 'n vuis in die lug steek ter ondersteuning van die Black Lives Matter-beweging.
KSA wag glo vir 'n verslag deur die Protea-spanbestuur voordat daar oor die volgende stappe besluit sal word.
"Daar word van alle spelers verwag om hierdie riglyn vir die oorblywende Wêreldbeker-wedstryde te volg. KSA bedank al die ander spelers wat ingestem het om hierdie belangrike standpunt teen rassisme in te neem," het KSA in sy jongste verklaring geskryf.
De Kock het vantevore gesê dat dit 'n persoonlike keuse is om staande te bly.
"Niemand word gedwing om iets te doen nie. Nie in die lewe nie. Dit is hoe ek dinge sien," het De Kock destyds vóór die toetsreeks teen die Windies gesê.
Die linkshandige kolwer het daarna die Windies-boulaanval aan flarde geslaan en hy is as die speler van die toetsreeks aangewys.
In die nuus Krieket
Vermoorde leraar se man dae later steeds soek
Munisipale verkiesing: Wat maak ek met my stem?
Ons sal altyd glo dat ons net voor ons SkepperHeer mag kniel. Dankie vir jou voorbeeld, Quinton. Mag jy by jou standpunt bly.
Hartseer neem ons afskeid van krieket in ons land, maar met reeds geen TV nie, is dit nie moeilik nie.
Sy wit spanlede moes hom ondersteun het, dan was KSA dalk genoodsaak om hulle besluit te heroorweeg. Nou is Quinton alleen.